Hlina, Alojz, poslanec NR SR (2014-09-16):
Vážená pán predsedajúci, vážený pán minister, vážené kolegyne, kolegovia, celý ten návrh je rozsiahly, obsiahly, ja sa sfokusujem na dve časti. Vyberiem si a pokúsim sa niečo k tomu povedať, prípadne tak, aby to malo význam pre ľudí, niečo z toho aby, ako sa hovorí, káplo aj im. V zásade aj k tomu, čo bolo povedané o deformácii. Ja ani kvôli jednému opatreniu, ktoré tam máte, pán minister, by som sa do Dunaja nehádzal, lebo z nich ani jedno nie je takého charakteru, toho, čo sa mňa týka. Ak niečo deformuje podnikateľské prostredie, tak to je to, že nevyhrávajú najlepší. A to je večná a dlhá téma. Pán minister, ja vám to poviem, nedá mi to nepovedať. V Číne sa smiali z firiem, ktoré dokázali robiť lízatká aj do sústruhu súčiastky. My sme vytvorili inú ekonomickú školu, my sme vytvorili firmy, ktorým je úplne jedno, čo vám majú dodať. Aký tovar, akú službu vám majú dodať, úplne im je to jedno. Len musí to platiť štát. Penta sadí stromčeky v Leviciach. Penta obkopáva okolo stromčekov v Šaštíne. Penta opravuje záchody v Dúbravke policajtom. Penta opravuje železničné stanice. Zametajú všetko. Im je úplne jedno, čo budú robiť. Ale na konci to musí platiť štát. Ak niečo deformuje podnikateľské prostredie, tak to je toto, že nevyhrávajú najlepší. A nad tým je čas sa zamyslieť. A potom aj také drobné psie kusy. Aj bol tu pán Richter. Čo sa nechcelo, sa stalo pravdou. Neuveríte, vážení občania, vám to poviem, už teraz spustili program zamestnávania mladých. A viete, koho podporili pracovné miesto? Exekútora JUDr. Krutého. Rozumiete tomu? Jasné, nerozumiete tomu, tomu sa nedá rozumieť. Rozumiete, že tento štát vyminul určité prostriedky z fondov aj zo štátneho rozpočtu na podporu zamestnávania mladých? Teraz mi došlo to, ten listing. A viete, aké segmenty si vybral? Cukrárne, pekárne, čašníkov, nejaké liehoviny. A je tam aj JUDr. Krutý. No čo by čert nechcel, je tam aj JUDr. Krutý. Ja som to tušil, že je tam. Je tam. Rozumiete tomu, pán minister? Tomu by jeden neuveril. Pozor na to. Ak niečo deformuje našu krajinu, tak je to toto. Pokiaľ vy chcete dotovať zo štátneho rozpočtu a z fondov Európskej únie JUDr. Krutého, ja som hovoril, že to by bola absurdná absurdita, keby to nastalo, tak už je to tu. Je to tu, pán minister, pozor, je to celé zlé. Ja sa vyjadrím k tým teraz spomínaným dvom veciam. Dve veci som si vybral. A to sú tie autá. Však podľa faktických zdá sa, že aj najväčší záujem o to je, lebo to je vždycky tak, bolesť vlastného zuba vás trápi viac ako hladomor v Sudáne. To nepustí, to je pravda, ktorú ani nespochybňujte, lebo ju nedokážete spochybniť. Čiže aj presne na tom sa to bude celé lámať, že o tie autá ide. Nuž nejde o tie autá. A naozaj keby niekto povedal, že ide o tie autá. Nerobme to, prosím vás. A teraz si asi nepomôžem. Ale však koniec koncov taký som bol a už iný nebudem. Kolega Beblavý to poňal naozaj štátnicky. On teraz chodí a kutre po zmluvách, kde aké autá kupujú. Včera sme boli svedkami, a ináč naozaj neviem, ako to funguje, toho, že Letové prevádzky si kúpili Fabie za 32 000 bez dane a že to je teda hrozné plytvanie. Prosím vás, naozaj to je mršinárstvo najvyššieho stupňa. Mimochodom, tá zmluva je rok stará. Pred dvoma týždňami ak by ma niečo zaujímalo, tak by ma zaujímalo, že Letové služby pred dvoma týždňami podpísali zmluvu na učenie zamestnancov po anglicky. To je to, ako keby ste plavčíkom objednali kurzy plávania. Hej, čiže to je podľa mňa zmluva hodna záujmu. A bola podpísaná pred dvoma týždňami. Ale asi oni idú v nejakom scenári. Proste ideme vydolovať to dno, ten sediment z každého, hej, a ono to zaberie vždycky. Vždycky zaberie to auto. No tak vám len poviem tú absurditu. Čiže je rok stará zmluva, v zásade neškodné autá. Na tom by som ja palicu nelámal. Letové služby to podpísali za to obdobie, čo sú zverejňované zmluvy, za 100 mil. eur, 200 000 sú tu dve promile, prosím vás, to je nič. Ale nepovedia chlapci tuná od kolegov, že budova, to je ako malý internát. To je trojposchodová budova. Viete, koľko stála tá budova a postavila ju J&T? 35 mil. eur. Vážení, viete si predstaviť trojposchodovú budovu za miliardu? Musíte mať na to sakramentskú fantáziu. To je tak, ako keď niekde sú vily a domy s ónyxovými kúpeľňami. Ja neviem si predstaviť, čo je v tej trojposchodovej budove Letových služieb za miliardu. To už, zdá sa, nie je až takým problémom hodného povšimnutia, prečo stála tá budova miliardu. Zdá sa, že niekto si vybavuje nejaké boje, lebo ako je niečo chutné sústo, tak sú to Letové služby, lebo v zásade len účtujú a nevedia asi sa nedohodlo, ako majú účtovať, no tak sa vytiahli nejaké Fabie. Prosím vás, keby si záhradkári kúpili Fabie so silným motorom, možno by som sa tomu čudoval. Ak však si letoví dispečeri kúpia štyri autá či päť áut so silnejším motorom, nečudujem sa tomu. Chvalabohu, verme, že raz nebudú potrebovať auto so silným motorom. Možno nastane tá situácia, že budú potrebovať autá so silnejším motorom. Viete, to je mršinárstvo par excellence a na túto hru skočíme. Všetci na ňu skočíme. Vidíte, tuná faktické poznámky sa týkajú len áut. Všetci tu hovoríme o autách. To je problém, tuná by mali ministri chodiť na bicykloch, na Babetách. Hovorím, je smutná krajina tá, ktorá nájde riešenie v tom, že ministri majú chodiť na Babetách. Naozaj keď si povieme, že riešenie tej mizérie, v ktorej sme, je, že sme ochotní dotovať pracovné miesto exekútorovi, že riešenie tej mizérie je v tom, že ministri budú chodiť na škodovkách a ostatní na MHD a ešte to povýšime na štátnickú tému, potom dôjdu ďalší géniovia pred voľbami, už to čakám, s tým, aby bolo poslancov menej, neviem čo, poznáte tie mršinárske témy. Budeme tu nad tým bahniť, prskať, ako ušetríme. Prosím vás, je to celé smiešne, prepáčte mi to, je to úbohé. Je naozaj úbohá spoločnosť, ktorá hľadá riešenie v tomto. A na tých faktických to pekne bolo vidno, ako sa kto na čo zavesil. Ja neviem, pán Beblavý, ja som si vás dosť vážil, ale moja sympatia k vám prudko klesá týmto mršinárstvom, keď tu vyťahujete nejaké Fabie. To je úplne za hranou, za všetkým. Tu by som niektorých kolegov mohol menovať, koho by to mohla byť téma. To, že to je vaša téma, nech sa páči, je vecne k tomu návrhu. Ja s tým nemám problém. Tak keby na mne záležalo, tak polka automobilového priemyslu skrachuje. Ja mením autá po siedmich, desiatich rokoch. Ja naozaj by som kvôli tomu neplakal. Je mi to smiešne. Je mi to smiešne, chlapci, ktorí majú vo vrecku päť eur, aj to požičaných, ale už majú starého sedmičkového bavoráka. To o nich vypovedá. To v prvom rade vypovedá o nich a o tých blondínkach s premaľovanými očami, ktoré si do tých bavorákov sadnú. O tom by tu možno niektorí vedeli rozprávať. Viete, ja už si myslím, že už skončila tá doba fialových ság, hej, že už na to asi nie každý skočí. Tieto príbehy už sú naozaj len v okrajoch takých. Nemám s tým najmenší problém. Úplne som s tým konformný. Len, prosím vás, nepreexponujte to do tej polohy, že budeme tu teraz dva dni sedieť kvôli tomu, aké autá majú mať ministri alebo ja neviem diplomati, keď tam hovoríte o nejakej výnimke. Prosím vás, nerobme to, lebo to je mršinárstvo najhrubšieho zrna. Teraz k tomu druhému okruhu. Pán minister, tam by som poprosil, či by sa prípadne nedala otvoriť myseľ, lebo ja nehovorím, že to mám pripravené, nehovorím, že poznám k tomu riešenie. Ja len nad tým nahlas rozmýšľam, či by to nestálo za to. Ja si pamätám ako malý chlapec, teda žilo sa ťažko, ja som vyrastal bez otca. A my sme v septembri chodili zo školy na triedičku na zemiaky. A viem, že to fungovalo tak, že sme teda triedili zemiaky a potom po tých dvoch týždňoch, čo sa triedili, sme okrem výplaty dostali nejaké zemiaky. To znamená nepeňažné plnenie. Viem, že moja mama sa hrozne tešila z toho, že proste do bolo. A to bol boľševik, ktorý nemal nejaký ideologický rozpor s tým, že nejaká náhrada mzdy bola v nepeňažnom plnení. A on by teda mohol mať v tom rozpor, hej, lebo to je nejaký taký možno pre niekoho pozostatok toho bývalého, hej, nejaké to poddanstvo alebo neviem čo, nepeňažné plnenie. Čiže vidíte, boľševik v tom nemal problém. Pamätám si, my sme dokonca chodili, už keď som bol starší do Čiech. Sa to volalo kampaň. Niekto šiel na Šíravu a my sme šli do Čiech, sme robili proste po družstvách a okrem toho, že sme za to dostali peniaze, nám prišlo obilie domov, hej. A všetci Oravci chodili na kampane, tak sa to volalo. Overoval som si to teraz. Všetko to zakapalo, pán minister, poďme prípadne to otvoriť. Vy teraz v tomto vašom návrhu precizujete tie ustanovenia nepeňažných plnení do polohy takej, že sa stanú nevykonateľnejšími podľa mňa, respektíve už niekto nad tým mávne rukou. Ale skúsim to v krátkosti povedať, aby prípadne ľudia vedeli, o čo ide. Teraz keď dáte nepeňažné plnenie, to znamená iné ako peniaze, tak v zásade musíte všetko dať, ako keby ste dali peniaze. To znamená, musíte to zdaniť, musíte v tom odviesť sociálne, zdravotné, dokonca ešte aj DPH z toho produktu, lebo vy ste ho predali. Tak som si to overoval, účtovne by to malo byť tak. Pravdou je, že vám to ide hneď priamo do nákladov. Ale, by som povedal, niekto mávne rukou a povie, to je tak zložité, že radšej im dám peniaze a má svätý pokoj. Čo potom nastane? Teraz existujúci zákon hovorí, že tá časť, ktorú platí zamestnávateľ, sa strháva tomu zamestnancovi, čo v praxi asi spôsobovalo problém, hej. Teda zamestnanci akože dostali nejaký nepeňažný benefit, ale potom im ešte z toho strhli a neviem čo. Teraz navrhujete, že všetko vlastne by to mal pokryť podnikateľ a to čisté benefícium by už malo pristáť u zamestnanca. No v praxi to znamená asi to. A na tom chcem dokumentovať ten mentálny svet, prepáčte, pán minister, niektorých vašich úradníkov, lebo ja som si trošku ich načal ráno. Oni to dôvodia na príklade nepeňažného benefitu zájazdu vo výške 2 400 eur. Nuž a to je presne ten svet. Povedzte mi teda, žijeme, kde žijeme, ale takého zamestnávateľa, ktorý vám dá, asi to sa myslí na ročnej báze, nepeňažný benefit (zájazd) vo výške 2 400 eur, chcem vidieť. Mali by sme pre naše potreby aj prípadne vašim úradníkom by som doporučil pre potreby nášho štátu tie prípady voliť niekde inde. Hej, mali by sme to voliť na úrovni možno 100 eur, aby to pre tých ľudí bolo ľahšie na pochop. A to je ten asi mentálny svet, že kde žijú, že sa im toto zdá normálne. Ja si myslím, že o iných sumách rozprávame. Ale proste z toho prepočtu vyšlo, ak by niekto chcel dať 2 400 eur (zájazd), keď všetko zaplatí, čo má zaplatiť, tak mu vyjde, že na 97 %, mi to, myslím, účtovne vypočítali. To znamená, že 2 400, vlastne raz toľko by mal niekto zaplatiť na to, aby mu mohol dať niekto ten zájazd za 2 400. Každý mávne nad tým rukou. Alebo možno mu to dá niekto nejako ináč. A to je presne ten problém, s ktorým mi tu žijeme, pán minister. Viete, ja nehovorím, že to je zámerom. Ale niekedy je to tak zložité, že ľudia majú tendenciu to nejakým spôsobom vyriešiť ináč. Viete, ale byť stále jednou nohou v krimináli tiež nie je cesta, hej. Viete, a potom možno to niekomu vyhovuje, lebo keď máte niekoho, kto je, viete, ako sa hovorí, na tenkom ľade nožičkami veľmi rýchlo, aby sa nepreboril. Čiže potom tí ľudia v zásade sú takí, akých ich politici chcú mať. Sú ticho, lebo sa boja, hej, lebo čo keď náhodou, bojím sa to povedať, a verím, že to nie je zámerom, naschvál to robí také, aby riešením z toho bolo, že je to tak na polceste alebo prižmúrením oka. To by nebolo správne, lebo asi takto vždycky dopadne to nepeňažné plnenie, že nejako na polceste to nejako urobia. Ale všetci vedia, že to je tenký ľad. A môj návrh, pán minister. Tu vás chcem naozaj poprosiť. My sme napríklad pánovi Jahnátkovi pomohli krídelným útokom od pána Malatinského. Dúfam, že ste ho nevyhodili kvôli tomu. By ste neverili, že my sme pomohli poľnohospodárstvu v tom, že pán Malatinský pustil pozmeňujúci návrh, že keď niekto predáva na trhovisku zeleninu ako prebytok, bez kasy, bez všetkého, tak má aspoň správcovi ukázať, že má pole, lebo teraz to fungovalo tak, že chlapík, ktorý býval vo Svidníku v paneláku, pole ani nevidel, celý rok predával svoje paradajky. Chvalabohu, sa podarilo to. Teraz už len záleží na tých správcoch, ale aj na susedoch vedľa toho z paneláku, či sa budú dožadovať tej povinnosti. A keď sa jej budú dožadovať, sekundárnym efektom bude to, že sa vrátime k tej pôde. Ono nebude, viete, to trvať deň, dva dni ani týždeň, ale to pomôže. Pomôže to tej spravodlivosti, o ktorej hovoríme. A znova je šanca nieže na krídelný útok, ale na krídelnú pomoc Jahnátkovi v našom naozaj zdecimovanom poľnohospodárstve. Som bol v Rožňave pred dvoma týždňami, som si to chcel pofotiť s tým, že to ukážem ministrovi. To je sen, tam čo všetko je zarastené, na čom nič nerastie a keď niečo rastie, tak je to repka. To je naozaj zlé. Celé je to zlé. Možno jedna z vecí, ktorá by tomu pomohla, a ono to bolo funkčné, pán minister, je skúsiť rozmýšľať o nepeňažnom plnení v poľnohospodárskej prvovýrobe, v poľnohospodárskych projektoch, v sezóne, v sume. Viete, my by sme zadefinovali do tohto zákona, že je možný iný zjednodušený modus na nepeňažné plnenie, ale pri poľnohospodárskych produktoch u tých, ktorí reálne vyrábajú ten poľnohospodársky prvoprodukt. Tí brigádnici alebo tí zamestnanci na ňom robia. Je to v sezóne. To znamená nie celoročne. A je to do určitej sumy. A som vás chcel poprosiť o to, máme na to mesiac čas, poďme o tom rozprávať, o 200, 300 eur mesačne, či by sa náhodou nedalo urobiť tak, že by sme povedali, okej, môžete to tým ľuďom zaplatiť. Oravci chodili okopávať aj hrozno, chodili už po celom svete, však my sme toho postavili dosť. Ale teraz najnovšie sa chodilo hrozno okopávať tu, už na Slovensku. A potom im za to poslali obilie. Aj teraz tam tí chlapi pôjdu. A pomôžeme tak poľnohospodárom, lebo ja vám poviem, čo urobí poľnohospodár. Poľnohospodár teraz nemôže povedať chlapom, že tu máte peniaze, lebo rešpektujeme, že minimálna mzda musí ísť finančne, peňažne, hej. Ale nad to ísť nemôže, lebo si povie, že však to je tak zložité, že by im dal ja neviem z tej pšenice, z toho ovsa. A tí chlapi by to chceli. Ale nedá sa to legálne, lebo sa inak z toho zbláznime všetci. No tak radšej si nasadí repku a má svätý pokoj. Viete, ja nehovorím, že o týždeň, o dva týždne uvidíme tie výsledky. Ale, pán minister, ja vyjadrujem moje presvedčenie, že ich uvidíme, keď dáme ľuďom možnosť ísť na nejakú brigádu, a to môže byť aj sezónna, ale aj stála záležitosť. A môžu časť z toho dostať v naturáliách, tak sa to teda hovorilo, alebo v nepeňažnom plnení do určitej sumy. Samozrejme, sa to všetko prešpekuluje, aby sa to nedalo obísť, hej, aby to nemohlo byť. Ja si myslím, že ako krídelná pomoc Jahnátkovi, ale nie Jahnátkovi, ale poľnohospodárstvu to bude dôležité. A ja si nemyslím, pán minister, že by vám mali z toho zuby vypadnúť, koľko tu by mal byť nejaký výpadok na neviem čom. Naozaj si to nemyslím, samozrejme, to neviem ani povedať, koľko by to mohlo byť. Dovolím si tvrdiť, že vôbec by nás to nemalo zabrzdiť, keby sme našli ten rozmer toho, že to chceme tým ľuďom umožniť, že chcú ísť robiť a ten zamestnávateľ si povie, áno, môžu im dať časť obilia. Pán minister, poďme hovoriť o tom s tými, ktorí tomu rozumejú, to možno niečomu pomôžeme. A som vás chcel poprosiť, vyzvať, či by sme prípadne týmto smerom nešli. Keby ste ním išli, potešil by som sa. Ďakujem pekne.